Pođi pravo / Riječi sreće
Pođi pravo / Riječi sreće jeste debitantska singl ploča sarajevskog pop i narodnog pjevača Fadila Toskića, koju je objavila zagrebačka izdavačka kuća Jugoton 1977. godine. Muziku i tekst za obje pjesme napisao je beogradski kompozitor Aleksandar Korać. Prva javna izvedba ove pjesme bila je na festivalu Vaš šlager sezone te godine, a pjevanje Fadila Toskića pratio je Revijski orkestar Radiotelevizije Sarajevo uz dirigentsku palicu Ranka Rihtmana, koji je uradio muzički aranžman. S tom pjesmom osvojio je nagradu publike za najbolju pjevačku izvedbu. Time je započeo uspješnu solo karijeru, koja je kasnije nadilazila granice Bosne i Hercegovine. Muzički gledano, obje pjesme komponirane su u pop i šlager stilu pogodnom za nastupe na festivalima ove vrste muzike, koja je u to vrijeme bila preovladavajuća na sarajevskoj muzičkoj sceni. Već na svom debitantskom muzičkom izdanju Fadil Toskić je svojim prepoznatljivim glasom i zanimljivim interpretacijama najavio uspješnu muzičku karijeru postavši jedna od zanimljivosti raznovrsne sarajevske muzičke scene. Dizajn za omot singl ploče "Pođi pravo / Riječi sreće" uradio je Dragan S. Stefanović, a producent je bio Milan Stupar.